Wie het die meeste talent: Verstappen of Hamilton?Max Verstappen en Lewis Hamilton sê mekaar die stryd aan. Foto: Javier Soriano/AFP. Lewis Hamilton en Max Verstappen is besig om mekaar gas op die renbaan te gee. Hoewel die Brit die beste begin tot sy F1-seisoen van sy loopbaan het, is die jong Nederlander ook besig om opslae te maak. En twee voormalige wêreldkampioene, Jenson Button en Damon Hill, is verdeeld oor wie die meeste talent agter die stuur het. Die geruite vlag het in 2009 gereeld vir Button geswaai toe hy as die wêreldkampioen saam met Brawn gekroon is. Volgens die 41-jarige Brit onderskei Verstappen se aggressie en vaardighede hom van die res van die F1-sterre. “Max beskik oor ongelooflike vaardighede. Trouens, wanneer ’n mens van suiwer talent praat, glo ek dat hy die talentvolste bestuurder in die sport se geskiedenis is,” het Button gesê. Hy het egter ook ’n pluimpie vir Hamilton. “Lewis is die mees afgeronde renjaer – veral wat ervaring en sy professionele benadering tot die sport betref. Maar wat suiwer talent betref is Max in ’n klas van sy eie en ek dink nie Red Bull sal hom sommer wil laat gaan nie.” Op sy beurt het Hill – wat in 1996 die wêreldtitel in sy Williams gewen het – op sosiale media Hamilton se lof besing. “Besef ons dat ons die vordering van een van die talentvolste persone ooit kan volg? Lewis Hamilton is ’n merkwaardige persoon en ons kan net in verwondering toekyk,” het Hill geskryf. Hamilton het tans 94 punte op die punteleer, gevolg deur Verstappen met 80 punte.